《次韵王得之游福源观》
宋代·王安中

维南国禋祀，崇丘五云鲜。路转楼居出，林深步虚传。

辎軿上真楼，鬟髻太古仙。绿章下秘祝，宝此一掬泉。

至今争晨门，奁香走填然。帝子留绣盖，宫嫱掷金钱。

吾宗初意行，跂马税芝田。醒心影娥池，了了壶中天。

呼儿话西游，乃未得汝年。先生笔扛鼎，小友语更妍。

斯文到真处，栀蜡漫贾鞭。赓酬就俄顷，惊绝图书渊。

觅句念宗武，爱奇容子迁。游山本庭户，可但巢其巅。

眼中摛文地，坐待步武连。幽寻赋异日，端为续胶弦。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。